Na temelju članka 68. stavka 3. Zakona o zaštiti okoliša („Narodne novine“ broj 80/13, 153/13, 78/15, 12/18 i 118/18, u daljnjem tekstu Zakon), članaka 10. i 11. Uredbe o strateškoj procjeni utjecaja strategije, plana i programa na okoliš („Narodne novine“ broj 03/17, u daljnjem tekstu Uredba) i članka 49. Statuta Grada Makarske („Glasnik Grada Makarske“, broj 8/18 i 14/18) Gradonačelnik Grada Makarske, dana 28. kolovoza 2019. godine, donosi

**ODLUKU**

**o sadržaju studije strateške procjene utjecaja na okoliš Izmjena i dopuna Prostornog plana uređenja Grada Makarske, Izmjena i dopuna Urbanističkog plana uređenja turističke zone Makarska – Zapad 2 i Urbanističkog plana uređenja ugostiteljsko-turističke zone Biloševac 4**

**I. Opće odredbe**

Ovom Odlukom utvrđuje se sadržaj strateške studije utjecaja na okoliš Izmjena i dopuna Prostornog plana uređenja (dalje u tekstu: ID PPUG) Grada Makarske, Izmjena i dopuna Urbanističkog plana uređenja (dalje u tekstu: ID UPU) turističke zone Makarska – Zapad 2 i Urbanističkog plana uređenja (dalje u tekstu: UPU) ugostiteljsko-turističke zone Biloševac 4

Postupak strateške procjene započeo je Odlukom o započinjanju postupka strateške procjene utjecaja na okoliš (KLASA: 350-02/19-20/1, URBROJ: 2147/01-01/4-19-1 od 07. siječnja 2019.) nakon čega je proveden postupak određivanja sadržaja strateške studije sukladno čl. 8. Uredbe o strateškoj procjeni utjecaja strategije, plana i programa na okoliš.

**II. Programska polazišta, obuhvat i ciljevi predmetnih Planova**

*Ciljevi i programska polazišta ID PPU Grada Makarske obuhvaćaju:*

- usklađivanje važećeg PPUG-a sa zakonskim odrednicama

- usklađivanje sa izmjenama i dopunama županijskog PP-a

- precizniju razradu i prilagodbu odredbi za provođenje

- prikaz novog prometnog rješenja (kružno križanje na Voliciji)

- novi koridor prometnice na području Moče,

- ukidanje koridora ceste i proširenje građevinskog područja namjene K1 (na Voliciji)

- prenamjena površine iz "planirano zaštitno zelenilo" u površinu infrastrukturnih sustava" na Zagonu,

- određivanje lokacije za reciklažno dvorište,

- određivanje lokacije za helidrom na Osejavi,

- određivanje nove lokacije vodospreme sa cjevovodom u Kotišini,

- rješavanje ostale infrastrukture i uređenja plaža, izuzev plaža na području uvale Krvavica i uvale Ramova, te područja poluotoka Sv. Petar i Osejava,

- prenamjena građevinskog područja iz "građevinskog područja naselja" u D4 (kod srednje škole na Istoku),

- ostale prenamjene unutar građevinskog područja po zaprimljenim zahtjevima građana,

- redefiniranje uvjeta, sadržaja i obuhvata sportsko rekreativne zone Platno,

- izmjena parametara odnosno uvjeta gradnje za provedbu zahvata izgradnje dječjih vrtića,

- promjene granica obuhvata UPU-a odnosno smanjenja obuhvata pojedinih UPU-a predviđenih u PPUG-u za obveznu izradu,

- ukidanje obveze izrade pojedinih planiranih UPU-a manjeg obuhvata koji se mogu smatrati uređenim građevinskim područjem odnosno područjima opremljenim osnovnom infrastrukturom,

- redefiniranje uvjeta gradnje svih vrsta turističkih građevina koje se planiraju na građevinskom području unutar granica naselja u izdvojenim ugostiteljsko turističkim zonama (dakle, na svim prostorima izuzev ugostiteljsko turističke zone Biloševca), na način da se propišu poticajniji uvjeti, manje restriktivni parametri za gradnju građevina iz skupine hotela, i to samo za vrstu „hotel“ iz objekata skupine hoteli (vrste propisane Pravilnikom o razvrstavanju i kategorizaciji ugostiteljskih objekata iz skupine hotela), dakle isključujući od ovog vrstu aparthotela, turističkih apartmana i sličnih vrsta, a da se poticajniji uvjeti propišu i za ugostiteljsko turističke građevine u zonama mješovite i poslovne namjene,

- redefiniranje ugostiteljsko turističkih zona za gradnju hotela unutar granica naselja, korekcije obuhvata UPU-a, ali bez mogućnosti ukidanja ili promjene ugostiteljsko turističke namjene i najmanjeg dijela tih zona. Sa druge strane, otvoriti mogućnost povećanja postojećih zona ili uvođenja novih ugostiteljsko turističkih zona,

- unutar obuhvata UPU-a ugostiteljsko turističke zone Makarska – Zapad 2, izmijeniti zonu turističkog naselja, oznake T2, u zonu hotela visoke kategorije, oznake T1,

- korekcije postojećih te planiranje novih koridora prometnica na području ugostiteljsko turističkih zona na zapadu Makarske,

- korekcije cestovnih pravaca u svrhu prilagodbe i provedbe prometnica sukladno tehnički izvedivim rješenjima na terenu,

- iz obuhvata sportsko-rekreativne zone UPU-a Platno izbaciti morski dio plana, te smanjiti kopnenu površinu obuhvata plana za južni dio kupališta i dio zaštitnog zelenila.

Obuhvat ID PPU Grada Makarske odnosi se na administrativni obuhvat jedinice lokalne samouprave – Grad Makarska.

*Osnovni cilj ID UPU-a ugostiteljsko-turističke zone Makarska-Zapad 2* odnosi se na omogućavanje realne provedbe plana, odnosno konačne provedbe izgradnje kvalitetnih turističkih objekata, pretežito manjih obiteljskih ali i dijelom većih hotelskih objekata visoke kategorije.

Obuhvat ID UPU-a ugostiteljsko-turističke zone Makarska-Zapad 2 je područje unutar granica obuhvata predmetnog UPU-a površine 3,52 ha.

*Osnovni ciljevi i programska polazišta izrade UPU-a ugostiteljsko-turističke zone Biloševac obuhvaćaju:*

 - detaljnu razradu uvjeta za gradnju i uređenje pojedinih zahvata u prostoru u odnosu na njihovu namjenu, položaj i veličinu,

- omogućavanje provedbe plana, odnosno provedbe zahvata izgradnje kvalitetnih ugostiteljsko turističkih građevina, odnosno hotela i kampova visoke kategorije,

- utvrđivanje općih smjernica oblikovanja,

- utvrđivanje smjernica za izgradnju komunalne infrastrukture i načina priključenja na komunalnu infrastrukturu,

- određivanje mjera zaštite okoliša, prirodnih, krajobraznih, kulturno povijesnih i drugih vrijednosti, a sve sukladno Zakonu o prostornom uređenju, važećim propisima zaštite prirode i zaštite okoliša, te sukladno planovima višeg reda.

Obuhvat UPU će se izraditi u grafičkom i tekstualnom dijelu za kopneni dio područja unutar granica obuhvata određenog grafičkim prikazom te za pripadajući dio akvatorija u širini od cca 150 metara od obalne crte.

**III. Konačno utvrđen sadržaj studije strateške procjene utjecaja na okoliš predmetnih Planova**

Strateška studija sadrži:

* kratki pregled sadržaja i glavnih ciljeva predmetnih Planova i odnosa s drugim odgovarajućim strategijama, planovima i programima,
* podatke o postojećem stanju okoliša i mogući razvoj okoliša bez predmetnih Planova,
* okolišne značajke područja na koja provedba predmetnih Planova može značajno utjecati,
* postojeće okolišne probleme koji su važni za predmetne Planove, posebno uključujući one koji se odnose na područja posebnog ekološkog značaja, primjerice područja određena u skladu s posebnim propisima o zaštiti prirode
* ciljeve zaštite okoliša uspostavljene po zaključivanju međunarodnih ugovora i sporazuma, koji se odnose na strategiju, plan odnosno program, te način na koji su ti ciljevi i druga pitanja zaštite okoliša uzeti u obzir tijekom izrade predmetnih Planova,
* vjerojatno značajne utjecaje (sekundarne, kumulativne, sinergijske, kratkoročne, srednjoročne i dugoročne, stalne i privremene, pozitivne i negativne) na okoliš, uključujući bioraznolikost, stanovništvo i zdravlje ljudi, tlo, vodu, more, zrak, klimu, materijalnu imovinu, kulturno-povijesnu baštinu, krajobraz, uzimajući u obzir njihove međuodnose,
* mjere zaštite okoliša uključujući mjere sprječavanja, smanjenja i ublažavanja nepovoljnih utjecaja provedbe predmetnih Planova na okoliš,
* kratki prikaz razloga za odabir razmotrenih razumnih alternativa, obrazloženje najprihvatljivije razumne alternative predmetnih Planova na okoliš uključujući i naznaku razmatranih razumnih alternativi i opis provedene procjene, uključujući i poteškoće (primjerice tehničke nedostatke ili nedostatke znanja i iskustva) pri prikupljanju potrebnih podataka
* opis predviđenih mjera praćenja,
* podaci o ekološkoj mreži (opis ekološke mreže na koje provedba predmetnih Planova može utjecati, kartografski prikaz područja ekološke mreže u odgovarajućem mjerilu sukladno mjerilu kartografskog prikaza predmetnih Planova),
* opis mogućih značajnih utjecaja provedbe predmetnih Planova na ekološku mrežu (vjerojatnost, trajanje, učestalost, jačina i kumulativna priroda (procjena rizika) mogućih utjecaja provedbe predmetnih Planova na ekološku mrežu,
* prijedlog mjera ublažavanja negativnih utjecaja provedbe predmetnih Planova na ekološku mrežu,
* zaključak (konačna ocjena prihvatljivosti predmetnih Planova za ekološku mrežu uz primjenu predloženih mjera ublaživanja),
* ne-tehnički sažetak podataka uključujući sažetak glavne ocjene prihvatljivosti predmetnih Planova za ekološku mrežu te naznaku razmatranih razumnih alternativa.

Pri izradi studije strateške procjene utjecaja na okoliš uzeti će se u obzir i sva zaprimljena mišljenja u vezi određivanja sadržaja studije.

**IV. Popis i mišljenja tijela i/ili osoba određenih posebnim propisima koja su sudjelovala u postupku određivanja sadržaja studije strateške procjene**

1. Ministarstvo kulture, Uprava za zaštitu kulturne baštine, Konzervatorski odjel u Splitu, Porinova 2, 21000 Split,
2. Upravni odjel za komunalne poslove, komunalnu infrastrukturu i zaštitu okoliša Splitsko-dalmatinske županije, Bihaćka 1, 21000 Split
3. Upravni odjel za graditeljstvo i prostorno uređenje Splitsko-dalmatinske županije, Domovinskog rata 2/IV, 21000 Split
4. Upravni odjel za turizam i pomorstvo Splitsko-dalmatinske županije, Domovinskog rata 2/IV, 21000 Split
5. Upravni odjel za gospodarstvo, EU fondove i poljoprivredu Splitsko-dalmatinske županije, Domovinskog rata 2/IV, 21000 Split
6. Hrvatske vode, Vodnogospodarski odjel za slivove južnog Jadrana, Vukovarska 35, p.p. 475, 21000 Split
7. Hrvatske šume, UŠP Split, Kralja Zvonimira 35/III, 21 000 Split
8. Županijska uprava za ceste na području Splitsko-dalmatinske županije, Ruđera Boškovića 22, 21000 Split
9. Hrvatske ceste, Ruđera Boškovića 22, Split
10. HEP – Operator prijenosnog sustava d.o.o., Prijenosno područje Split, Ulica kneza Ljudevita Posavskog 5, 21000 Split
11. MUP – Policijska uprava Splitsko-dalmatinska, Sektor upravnih, inspekcijskih i poslova civilne zaštite, Trg Hrvatske bratske zajednice 9, 21000 Split
12. Nastavni Zavod za javno zdravstvo Splitsko-dalmatinske županije, Vukovarska ulica 46, Split
13. Državna uprava za zaštitu i spašavanje, Moliških Hrvata 1, 21000 Split,
14. Javna Ustanova za upravljanje zaštićenim područjima Splitsko-dalmatinske županije, Prilaz braće Kaliterne 10, 21000 Split,
15. Vodovod d.o.o., Makarska, Obala Kralja Tomislava 15, 21300 Makarska,
16. Makarski komunalac d.o.o., Trg Tina Ujevića 1, 21300 Makarska,
17. EVN Croatia plin d.o.o., Zagrebačka Avenija 104, 10 000 Zagreb,
18. Javna Ustanova Park Prirode Biokovo, Franjevački Put 2a, 21300 Makarska,
19. Lučka kapetanija, Obala Lazareta 1, 21000 Split,
20. Općina Tučepi, Kraj 39a, 21325 Tučepi,
21. Općina Baška Voda, Obala sv. Nikole 65, 21320 Baška Voda,
22. Općina Zagvozd, Ulica dr. Franje Tuđmana 65, 21270 Zagvozd

U vremenu trajanja roka za dostavu mišljenja i prijedloga za sadržaj strateške studije, mišljenja i prijedloge o sadržaju strateške studije dostavljena su mišljenja 8 tijela (od ukupno 22) o sadržaju strateške studije kako slijedi:

* Ministarstvo unutarnjih poslova, Policijska uprava Splitsko-dalmatinska, Sektor upravnih i inspekcijskih poslova, Inspektorat unutarnjih poslova, mišljenje od 24. siječnja 2019. (BROJ: 511-12-21-895/2-2019-H.D.) u kojem je u bitnom navedeno da se prilikom donošenja prostorno planskih dokumenata potrebno pridržavati svih propisanih mjera zaštite od požara;
* Upravni odjel za turizam i pomorstvo Splitsko-dalmatinske županije, mišljenje od 31. siječnja 2019. (KLASA: 350-01/19-01/0010, URBROJ: 2181/1-06/03-19-0002) u kojem je u bitnom navedeno da se potrebno pridržavati Pravilnika o gospodarskom korištenju, korištenju ili gradnji građevina i posebnoj upotrebi pomorskog dobra na području Splitsko-dalmatinske županije („Službeni glasnik Splitsko-dalmatinske županije“ broj 110/17);
* Hrvatske ceste d.o.o., Sektor za razvoj i strateško planiranje, Odjel za razvoj i planiranje, mišljenje od 12. veljače 2019. (KLASA: 350-02/19-1/14, URBROJ: 345-200-210-211/517-19-02/TZ) u kojem je u bitnom navedeno da budući nisu planirane izmjene vezane uz zahvate na državnim cestama nema posebnih zahtjeva vezano uz sadržaj strateške studije,
* Hrvatske šume d.o.o., mišljenje od 13. veljače 2019. (KLASA: ST-06-09-3502, URBROJ: 15-00-06/03-19-19) u kojem je u bitnom navedeno da se u stratešku studiju uključe podaci o trenutnom stanju šuma i šumskog zemljišta, moguće negativne i štetne utjecaje izmjena i dopuna na šume i šumsko zemljište te mjere zaštite šumskih ekosustava uključujući mjere sprečavanja, smanjenja, ublažavanja i kompenzacije nepovoljnih utjecaja nastalih provedbom plana na šume i šumsko zemljište kojima gospodare Hrvatske šume d.o.o. uzimajući u obzir i općekorisne funkcije šuma.
* Javna Ustanova Park Prirode Biokovo, mišljenje od 15. veljače 2019. (URBROJ: 2147/01-26-124/2019) u kojem je u bitnom navedeno da studija strateške procjene treba sadržavati i poglavlje glavne ocjene prihvatljivosti za ekološku mrežu, sagledati pojedinačne i skupne utjecaje planiranih zahvata na sastavnice okoliša, prirode i ekološke mreže te aspekta krajobraza; sagledati kumulativne utjecaje predmetnih Planova u odnosu na ciljeve i polazišta, odnosno postojeće odredbe Plana vezanim uz planiranje poslovno-gospodarske zone unutar navedenog POVS-a; sagledati kvantificirani utjecaj trajnog gubitka staništa ciljnih vrsta crvenkapica (Zamenis situla) i žuti mukač (Bombina varieagata), a u slučaju značajnog utjecaja predložiti i mjere ublažavanja. Sagledati kumulativne utjecaje navedenih zahvata na područje Parka prirode Biokovo, Područje očuvanja značajno za vrste i stanišne tipove (POVS) „HR5000030 Biokovo“ i Područje očuvanja značajno za ptice (POP) „HR1000030 Biokovo i Rilić“, kao i na područje Biokovskog botaničkog vrta Kotišina te njegove krajobrazne, prirodne i okolišne vrijednosti te na potok Proslap. Za planirane trase zaobilaznice i prometnica, planiranu trasu žičare Vepric-Baškovići te za proširenje građevinskog područja u okviru izmjena i dopuna Plana, a koja se nalaze u neposrednoj blizini granice Parka prirode Biokovo odnosno granice Područja očuvanja značajnog za vrste i stanišne tipove (POVS) „HR HR5000030 Biokovo“ i Područje očuvanja značajno za ptice (POP) „HR1000030 Biokovo i Rilić“ također je potrebno sagledati utjecaje na sastavnice okoliša, prirode i ekološke mreže te sa aspekta krajobraza;
* Hrvatske vode, Vodnogospodarski odjel za slivove južnog Jadrana, mišljenje od 07. ožujka 2019. (KLASA: 351-03/19-01/0000018, URBROJ: 374-24-1-19-2) u kojem je u bitnom navedeno da je pri izradi Strateške studije za predmetne Planove potrebno uzeti u obzir prethodno dane smjernice za njihovu izradu, kao i do sada prihvaćena rješenja korištenja voda te zaštite voda i priobalnog mora na području Grada Makarske;
* Makarski Komunalac d.o.o., mišljenje od 15. veljače 2019. (UBROJ: 52/02) u kojem se u bitnom navode primjedbe na prijedlog ID PPU Grada Makarske, dodatnih zahtjeva vezano za sadržaj studije strateške procjene utjecaja na okoliš nema.

**V. Informiranje javnosti**

U okviru postupka određivanja sadržaja strateške studije, sukladno st. 4 čl. 9. Uredbe o strateškoj procjeni utjecaja strategije, plana i programa na okoliš, održane su konzultacije o sadržaju strateške studije dana 01. veljače 2019. s početkom u 11,00 sati u prostorijama Grada Makarske, Obala Kralja Tomislava 1, 21300 Makarska.

**VI. Podaci o izrađivaču prijedloga predmetnih Planova**

Izrađivač ID PPU Grada Makarske je ovlaštena tvrtka Geoprojekt d.o.o. iz Splita.

Izrađivač ID UPU ugostiteljsko trgovačke zone Makarska-Zapad 2 je Arching studio d.o.o. iz Splita.

Izrađivač UPU ugostiteljsko turističke zone Biloševac 4 je Geoprojekt d.o.o. iz Splita.

**VII. Izrađivač strateške studije**

Sukladno Zakonu o zaštiti okoliša i Pravilniku o uvjetima za izdavanje suglasnosti pravnim osobama za obavljanje stručnih poslova zaštite okoliša („Narodne novine“ broj 57/10), stratešku studiju izraditi će tvrtka Zeleni servis d.o.o. iz Splita, koja ima suglasnost Ministarstva zaštite okoliša i energetike za obavljanje stručnih poslova zašite okoliša i to poslova izrade studije o značajnom utjecaju strategije, plana i programa na okoliš i izrada poglavlja i studija ocjene prihvatljivosti strategija, plana, programa ili zahvata za ekološku mrežu.

**VIII. Stupanje na snagu i objava Odluke o sadržaju Strateške studije**

Ova Odluka stupa na snagu danom donošenja, a objavit će se u „Glasniku Grada Makarske“ i na web stranicama Grada Makarske ([www.makarska.hr](http://www.makarska.hr)).

Klasa: 350-02/19-20/1

Ur.br.: 2147/01-01/4-19-49

Makarska, 28. kolovoza 2019.

 GRADONAČELNIK:

 Jure Brkan dipl. oec. v.r.